Harry Styles

Harry Edward Styles (født 1. februar 1994 i Redditch i Worcestershire i Storbritannia) er en engelsk sanger, låtskriver og skuespiller. Han startet sin musikkarriere som del av boybandet One Direction, men har siden gjort karriere både som solomusiker, skuespiller og modell.

One Direction 
Styles musikerkarriere startet i 2010 da han deltok på audition til det britiske sangprogrammet X Factor. Alene kom han ikke langt og ble eliminert fra konkurransen, men ble hentet tilbake senere samme dag og fikk da muligheten til å danne bandet One Direction, sammen med Louis Tomlinson, Niall Horan, Zayn Malik, og Liam Payne. De kom på tredjeplass i X Factor.

One Direction fortsatte som band etter X Factor, og ble raskt populære verden over.

25. mars i 2015 forlot Zayn Malik bandet for å satse på sin solokarriere. Senere samme år ble de fire resterende medlemmene enige om å ta en pause fra bandet i 18 måneder, som ble senere til flere år. Bandmedlemmene har fortsatt kontakt i dag, men blir ikke ofte sett i offentligheten sammen.

Solokarriere 
Etter One Directions oppløsning i 2015 gikk også Styles i gang med sin solokarriere. I 2017 ga han ut sitt første soloalbum, Harry Styles. I 2019 ga han ut albumet Fine Line. Begge ble publikumssuksesser. I 2022 kom hans tredje album, Harry's House.

Filmografi 
Styles spilte rollen som «Alex» i krigsfilmen Dunkirk, som hadde kinopremiere i 2017. Filmen handler om de  soldatene som under Operasjon Dynamo ble evakuert fra Frankrike og over den engelske kanalen i 1940.

I 2020 ble det kjent at Styles skulle spille rollen som «Jack» i en psykologisk thriller regissert av Olivia Wilde kalt Don't Worry Darling. Innspillingen av filmen startet høsten 2020. Filmen hadde premiere 23. september 2022. 

Harry Styles er også å se i My Policeman som «Tom Burgess». Filmen er basert på boka med samme navn av Bethan Roberts, en historie om kjærlighet og samfunnsnormer i 50-tallets Brighton.

Motekarriere 
Harry Styles ble i november 2020 den første mannen som alene har blitt avbildet på forsiden av det amerikanske motebladet Vogue. I bildeserien i bladet er Styles iført flere plagg som bryter med samtidens tradisjonelle oppfatninger om klær for menn, og bærer for eksempel kjoler og skjørt på noen av bildene.

I November 2021 lanserte Styles sitt eget skjønnhetsmerke, Pleasing. Bedriften selger i hovedsak neglelakk og hudprodukter, men også klær og tilbehør. Det er satt fokus på å bryte normer rundt kjønn og skjønnhetsprodukter, og det er stor variasjon i modellenes utseende, alder og kjønnsuttrykk.

Styles har lenge hatt et samarbeid med Guccis kreative direktør Alessandro Michele, og har ofte vært å se i Gucciklær og -tilbehør opp gjennom årene. I november 2022 lanserte Gucci kolleksjonen «HA HA HA», et samarbeid mellom Styles og Michele.

Turnéhistorie 
 Harry Styles: Live on Tour (2017–18)
 Love On Tour (2020-21) fra 15. april til 2. desember, der følgende artister er gjester: King Princess, Joy Crookes, Swim Deep, Jenny Lewis, Koffee og Mabel.

Konserter i Norge 
 21. mars 2018, Oslo Spektrum
 1. juli 2022, Telenor Arena

Diskografi 
 Harry Styles (2017)
 Fine Line (2019)
 Harry’s House (2022)

Referanser

Eksterne lenker 
 
 
 
 

Engelske sangere
Engelske låtskrivere